LT Europos Sąjungos oficialusis leidinys C 176/29

Nereikšmingo pakeitimo paraiškos pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 53 straipsnio 2 dalies antrą pastraipą paskelbimas

(2016/C 176/09)

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 6 straipsnio 2 dalies trečią pastraipą (1).

NEREIKŠMINGO PAKEITIMO PARAIŠKA

Nereikšmingo pakeitimo paraiška pagal Reglamento (ES) Nr. 1151/2012 (2) 53 straipsnio 2 dalies antrą pastraipą

„VULTURE“

ES Nr. IT-PDO-0105–01390–21.10.2015

SKVN ( X ) SGN ( ) GTG ( )

1. Pareiškėjų grupė ir teisėtas interesas

Consorzio di Tutela della Denominazione di Origine Protetta per l’olio extravergine di oliva Vulture Via Piano di Chiesa 85027, Rapolla (PZ) ITALIA

2. Valstybė narė arba trečioji šalis

Italija

3. Keičiamos produkto specifikacijos dalys

— ☒ Produkto aprašymas — ☒ Kilmės įrodymas — ☒ Gamybos būdas — ☐ Ryšys su geografine vietove — ☐ Ženklinimas etiketėmis — ☒ Kita: nuorodų į priežiūros instituciją įtraukimas

4. Pakeitimo (-ų) pobūdis

— ☐ Produkto su registruota SKVN arba SGN specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą, dėl kurio nereikia keisti paskelbto bendrojo dokumento. — ☒ Produkto su registruota SKVN arba SGN specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą, dėl kurio reikia keisti paskelbtą bendrąjį dokumentą. — ☐ Produkto su registruota SKVN arba SGN, kurio bendrasis dokumentas (arba lygiavertis dokumentas) nepaskelbtas, specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą. — ☐ Registruoto GTG specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies ketvirtą pastraipą.

5. Pakeitimas (-ai)

Produkto aprašymas

Veislė

Sakinys

„SKVN žymimas ypač grynas alyvuogių aliejus „Vulture“ išgaunamas spaudžiant šių veislių alyvuoges: ne mažiau kaip 70 % vaisių turi sudaryti „Ogliarola del Vulture“ veislės alyvmedžių vaisiai; be to, gali būti naudojami „Coratina“, „Cima di Melfi“, „Palmarola“, „Provenzale“, „Leccino“, „Frantoio“, „Cannellino“ ir „Rotondella“ veislių alyvmedžių vaisiai, jei jie atskirai ar kartu sudaro ne daugiau kaip 30 %“

pakeičiamas sakiniu

„SKVN žymimas ypač grynas alyvuogių aliejus „Vulture“ išgaunamas spaudžiant šių veislių alyvuoges: ne mažiau kaip 60 % vaisių turi sudaryti veislės „Ogliarola del Vulture“ alyvmedžių vaisiai; be to, gali būti naudojami veislių „Coratina“, „Cima di Melfi“, „Palmarola“, „Provenzale“, „Leccino“, „Frantoio“, „Cannellino“, „Rotondella“, „Nocellara“ ir „Laudolia“ alyvmedžių vaisiai, jei jie kartu ar atskirai sudaro ne daugiau kaip 40 %“.

Sumažinamas veislės „Ogliarola del Vulture“ alyvmedžių vaisių kiekis: jis gali sudaryti nuo 70 % iki 60 % viso alyvuogių, iš kurių spaudžiamas aliejus „Vulture“, kiekio. Todėl SKVN žymimam aliejui „Vulture“ gaminti naudojamų kitų veislių vaisių kiekis padidinamas nuo 30 iki 40 %. Be to, į leistinų veislių sąrašą įtraukiamos veislės „Nocellara“ ir „Laudonia“, kurių didžiausias kiekis gali siekti 40 %.

Toks pakeitimas daromas dėl poreikio suteikti svarbos visai teritorijoje vykdomai alyvmedžių auginimo veiklai ir motyvuojamas tuo, kad metai iš metų tiek Potencos prekybos rūmų, priežiūros institucijos, tiek Bazilikatos universiteto atliekami geografinės vietovės aliejaus tyrimai parodė, kad dėl įvestų proporcijų aliejaus „Vulture“ ypatybės nekinta, nes vis tiek sudėtyje vyrauja veislės „Ogliarola del Vulture“ vaisiai, sudarantys 60 %.

Įtraukus veisles „Nocellara“ ir „Laudolia“, geografinės vietovės alyvmedžių parkui suteikiama didesnės svarbos, o kartu išlaikomos nepakitusios svarbiausios produkto savybės.

Rūgštingumas

Rūgštingumas, išreikštas oleino rūgštimi, sumažinamas nuo < = 0,5 % iki < = 0,38 %.

Pastaraisiais metais patobulinus gamybos metodus ir procesus ši riba buvo sumažinta ir aliejaus kokybė pagerėjo.

Peroksidų skaičius

Aliejaus kokybei pagerinti peroksidų skaičius (mekv.O2/kg) sumažinamas nuo < = 11 iki < = 10.

Be to, pastaraisiais metais patobulėjus gamybos metodams ir procesų ši riba buvo sumažinta taip pat ir peroksidams ir aliejaus kokybė pagerėjo.

Organoleptinis vertinimas

Išbraukiamas šis sakinys:

„pomidorų, vidutinė vertė – 4–6“.

Toks pakeitimas reikalingas, nes metai iš metų atliekant patikrinimus ir tyrimus, buvo suprasta, kad, nors ir paisoma produkto specifikacijoje esančių nurodymų, ši savybė ne visada nustatoma vertinant aliejaus organoleptines savybes. Labai tikėtina, kad ši savybė buvo įtraukta į specifikaciją klaidingai remiantis nereprezentatyvaus skaičiaus pavyzdžių tyrimais ir metų skaičiumi, kuris neapėmė su skirtingais gamybos metais susijusio kintamojo dydžio.

Kilmės įrodymas

Įterpiami šie sakiniai:

„Veislės „Ogliarola del Vulture“ ir kitų veislių alyvmedžiai gali augti tiek tam pačiam kadastriniam sklypui priskiriamoje žemėje, tiek tam pačiam ar skirtingiems alyvmedžių augintojams priklausantiems skirtingiems sklypams priskiriamose žemėse. Tuo atveju, jei alyvmedžių augintojai yra skirtingi, tam, kad būtų galima vykdyti priežiūrą ir ją palengvinti, jie turi pateikti vieną bendrą prisijungimo prie priežiūros sistemos paraišką, turi rinkti alyvuoges tomis pačiomis dienomis ir jas pristatyti tai pačiai spaudyklai.“

Patikslinama, kad alyvmedžiai, kurių vaisiai naudojami SKVN žymimam produktui gaminti, gali būti auginami ne tik tame pačiame sklype, bet ir skirtinguose to paties ar skirtingų alyvmedžių augintojų sklypuose. Jei alyvmedžių augintojai yra skirtingi, tam, kad būtų galima vykdyti priežiūrą ir ją palengvinti, jie turi pateikti vieną bendrą prisijungimo prie priežiūros sistemos paraišką, turi rinkti alyvuoges tomis pačiomis dienomis ir jas pristatyti tai pačiai spaudyklai. Atsižvelgiant į tai, kad nauji sklypai buvo įrengti skirtingu metu ir vėliau nei veislei „Ogliarola del Vulture“ skirti sklypai (dėl to kitų veislių alyvmedžiai paprastai nėra sodinami tarp veislės „Ogliarola del Vulture“ alyvmedžių, bet yra auginami skirtinguose sklypuose), prireikė tinkamiau reguliuoti alyvuogių derliaus nuėmimą ir jų smulkinimą.

Gamybos būdas

Sakinys

„Iš vieno hektaro negali būti surinkta daugiau kaip 8 tonos alyvuogių“

keičiamas sakiniu

„Iš vieno hektaro negali būti surinkta daugiau kaip 8 tonos alyvuogių, pridedant 20 % didelio derliaus metais“.

Šis pakeitimas grindžiamas tuo, kad įprasto derliaus metais didžiausias leidžiamas aštuonių tonų kiekis yra tinkama riba, bet didelio derliaus metais tokia riba, atsižvelgiant ir į alyvmedžių duodamo derliaus svyravimus, gamintojams kelia sunkumų.

Pastaraisiais metais atlikti tyrimai rodo, kad didelio derliaus metais produkciją padidinus 20 %, produkto specifikacijoje nurodytos aliejaus „Vulture“ kokybinės savybės nekinta.

Ženklinimas etiketėmis

Sakinys

„Pavadinimas „Vulture“ pateikiamas taip: — šriftas Korinna regula, — kraštinių raidžių dydis 24,3 — pirmame plane esančių raidžių spalva auksinė 872 U — vidurinių raidžių dydis 17,9 — antrame plane esančių raidžių spalva pantone8 580 cv — rėmelių spalva pantone8 580 cv “

pakeičiamas sakiniu

„Saugoma kilmės vietos nuoroda žymimo aliejaus pavadinimas „Vulture“ turi būti nurodytas etiketėje aiškiai įskaitomomis ir neištrinamomis raidėmis, tokia spalva, kad akivaizdžiai skirtųsi nuo etiketės spalvos, kad pavadinimas išsiskirtų iš visos kitos etiketėje pateiktos informacijos; pavadinimas logotipe turi būti užrašytas Sabon Bold šriftu: “

Šis pakeitimas susijęs su gamintojų poreikiu turėti komunikacijos ir rinkodaros požiūriu paveikesnį prekės ženklą.

Įrašoma:

„Etiketėse turi būti pateikti visi įstatymuose ir prekybos taisyklėse reikalaujami užrašai, taip pat derliaus metai ir produkto partijos numeris.“

Šis pakeitimas susijęs su poreikiu taip suformuluoti reikalavimą, kad specifikacija galėtų būti visada pritaikoma prie galimų teisinių pakeitimų.

Kita

Įrašoma:

„Patikrą, ar produktas atitinka specifikaciją, pagal galiojančius Bendrijos reglamentus vykdo priežiūros institucija. Paskirta viešoji priežiūros institucija – Potencos prekybos rūmai. El. paštas segreteriagenerale@pz.camcom.it (sekretoriatas), ccia.potenza@pz.legalmail.it, (sertifikuotas elektroninis paštas), tel. 0971 41211, faks. 0971 412226.“

Buvo įtrauktos galiojančioje specifikacijoje nebuvusios nuorodos į priežiūros instituciją.

BENDRASIS DOKUMENTAS

„VULTURE“

ES Nr. IT-PDO-0105–01390–21.10.2015

SKVN ( X ) SGN ( )

1. Pavadinimas

„Vulture“

2. Valstybė narė arba trečioji šalis

Italija

3. Žemės ūkio produkto ar maisto produkto aprašymas

3.1. Produkto rūšis

1.5 klasė. Aliejai ir riebalai (sviestas, margarinas, aliejus ir kt.)

3.2. Produkto, kuriam taikomas 1 punkte nurodytas pavadinimas, aprašymas

SKVN žymimo ypač gryno alyvuogių aliejaus „Vulture“ savybės jo pakavimo metu turi būti tokios:

1. Fizinės ir cheminės savybės

Rūgščių kiekis, išreikštas oleino rūgštimi < = 0,38 %;

Peroksidų skaičius (mekv.O2/kg) < = 10;

Bendras polifenolių kiekis = > 150;

K 232 < = 2,0;

2. Organoleptinės savybės

Spalva: geltona gintaro su žalios spalvos atspalviais.

Kvapas ir (arba) skonis:

vaisių : vidutinė vertė 4–6, galimas nupjautos žolės pokvapis; kartus : truputį arba vidutiniškai kartus, vidutinė vertė 2–6; aitrus : truputį arba vidutiniškai aitrus, vidutinė vertė 2–6;

3.3. Pašarai (taikoma tik gyvūninės kilmės produktams) ir žaliavos (taikoma tik perdirbtiems produktams)

SKVN žymimas ypač grynas alyvuogių aliejus „Vulture“ išgaunamas spaudžiant šių veislių alyvuoges: ne mažiau kaip 60 % vaisių turi sudaryti veislės „Ogliarola del Vulture“ alyvmedžių vaisiai; be to, gali būti naudojami veislių „Coratina“, „Cima di Melfi“, „Palmarola“, „Provenzale“, „Leccino“, „Frantoio“, „Cannellino“, „Rotondella“, „Nocellara“ ir „Laudolia“ alyvmedžių vaisiai, jei jie kartu ar atskirai sudaro ne daugiau kaip 40 %.

3.4. Specialūs gamybos veiksmai, atliktini nustatytoje geografinėje vietovėje

Visi su SKVN žymimo aliejaus „Vulture“ gamyba susiję veiksmai, t. y. alyvuogių auginimas ir perdirbimas, taip pat aliejaus laikymas, turi vykti gamybos vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Aliejus gali būti išpilstomas gamybos vietovėje ir už jos ribų. Bet kuriuo atveju turi būti užtikrinta priežiūra ir atsekamumas – pervežimo dokumentuose visada turi būti nurodytas aliejaus partijos numeris ir spaudyklos pavadinimas.

SKVN žymimas aliejus „Vulture“ turi būti parduodamas stikliniuose induose arba ne didesniuose kaip 5 l talpos skardinėse. Be to, jis gali būti pilstomas į vienos porcijos pakuotes.

3.6. Specialios produkto registruotu pavadinimu ženklinimo etiketėmis taisyklės

Saugoma kilmės vietos nuoroda žymimo aliejaus pavadinimas „Vulture“ turi būti nurodytas etiketėje aiškiai įskaitomomis ir neištrinamomis raidėmis, pasirenkant spalvas, kurios akivaizdžiai skirtųsi nuo etiketės spalvos, kad pavadinimas išsiskirtų iš visos kitos etiketėje pateiktos informacijos; pavadinimas logotipe turi būti užrašytas Sabon Bold šriftu:

Prie pavadinimo galima pateikti šiuos užrašus: „saugomos kilmės vietos nuoroda žymimas ypač grynas alyvuogių aliejus“ arba „SKVN žymimas ypač grynas alyvuogių aliejus“.

Etiketėse turi būti pateikti visi įstatymuose ir prekybos taisyklėse reikalaujami užrašai, taip pat derliaus metai ir produkto partijos numeris.

Kartu su pavadinimu draudžiama vartoti papildomus šioje specifikacijoje aiškiai nenurodytus apibūdinimus. Tačiau leidžiamas užrašas gamybos vietoje gamintojo išpilstytas aliejus arba, tuo atveju, kai aliejų išpilsto trečioji šalis, leidžiamas užrašas gamybos vietovėje išpilstytas aliejus).

Galima pateikti nuorodas į ūkius ir įmones, taip pat privačius prekių ženklus, jei jie neklaidina vartotojo.

Jei aliejus pagamintas ekologišku būdu, tai galima nurodyti etiketėje naudojant atitinkamą užrašą ir logotipą.

Ant vienos porcijos pakuočių, į kurias supilstytas produktas, turi būti nurodyta: saugomas pavadinimas, partijos numeris, gamybos metai ir priežiūros institucijos suteiktas eilės numeris.

Išpilstytojai gali pridėti nugarines etiketes ir etiketes ant butelio kaklelio.

4. Glaustas geografinės vietovės apibūdinimas

Alyvuogės, skirtos SKVN žymimam ypač grynam alyvuogių aliejui „Vulture“ gaminti, turi būti auginamos ir perdirbamos šių komunų administracinėje teritorijoje: Melfio, Rapolos, Barilės, Rionero in Vulturės, Atelos, Ripakandidos, Maskito, Džinestros ir Venozos.

5. Ryšys su geografine vietove

Nustatyta geografinė vietovė apibūdinama ir žinoma Vulturės kalno – pietinių Apeninų centrinėje dalyje apie 60 km nuo jūros esančio užgesusio ugnikalnio – vardu. Alyvmedžių, kurių vaisiai naudojami aliejui „Vulture“ gaminti, giraitėmis apsodinti žemės plotai išsidėstę rytiniuose ir pietrytiniuose Vulturės kalno šlaituose, nes kalno padėtis daro įtaką mikroklimatui ir saugo alyvmedžių giraites nuo šaltų žiemos vėjų. Nustatyta teritorija driekiasi 400–700 metrų aukštyje virš jūros lygio. Jai būdingas ypatingas kontinentinio klimato savybėmis – paprastai ilgomis ir šaltomis žiemomis ir trumpomis ir dažnai sausomis vasaromis – pasižymintis mikroklimatas.

Per metus vidutiniškai iškrinta iki 750 mm kritulių. Jų kiekis labiausiai nuo jūros nutolusiose vietovėse gali siekti iki 1 000 mm per metus. Kritulių daugiausia iškrinta rudenį ir žiemą, taip pat pavasario pradžioje, tačiau jų nestinga ir vėlyvą pavasarį ar vasarą.

Vidutinė metų temperatūra svyruoja nuo 14 iki 15 °C. Šalčiausi mėnesiai – sausis ir vasaris, kuriais vidutinė temperatūra siekia 4–6 °C ir dažnai nukrinta žemiau nulio. Tokios klimato sąlygos yra ribinės alyvmedžiams, kurie šaltesnėmis sąlygomis neišsilaikytų – aukščiausios jų auginimo vietovės ribojasi su vietovėmis, kuriose auga kaštonai. Kaip pažymi daugelis autorių, dėl gamybos vietovėje vyraujančio šalto klimato aliejus pasižymi didesniu polifenolių kiekiu. Vulkaninės kilmės dirvožemiai yra ypač derlingi būtent dėl to, kad yra susiformavę iš vulkaninio leucitinio tufo, kuriame yra daug fosforo pentoksido, kalio karbonato ir klinčių, kuriuos papildo nemažas organinės medžiagos kiekis (apie 6 %). Remiantis Bazilikatos universiteto, augalų biotechnologijos tyrimų centro „Metapontum Agrobios“ ir Regioninio žemės ūkio ir kaimo plėtros skyriaus tyrimų duomenimis, Vulturės kalno dirvožemiuose gausu judriojo kalio (vidutiniškai daugiau kaip 450 ppm), judriojo kalcio (vidutiniškai daugiau kaip 3 000 ppm) ir judriojo magnio (vidutiniškai daugiau kaip 170 ppm). Kalis daugiausia būna augalų ląstelių ertmėse jonų pavidalu ir dalyvauja augaluose vykstančiuose angliavandenių ir baltymų formavimosi, asimiliacijos, kvėpavimo ir vandens judėjimo procesuose. Dar vienas teritorijai būdingas elementas, kuris lemia saugoma kilmės vietos nuoroda žymimo gaminio savybes, – šioje vietovėje auginami veislės „Ogliarola del Vulture“ alyvmedžiai. Ši vietos veislė, kurios alyvmedžiai daugelį amžių augo natūraliai ir kurią išgrynino alyvmedžių augintojai, paplitusi nustatytoje geografinėje vietovėje. Ši veislė dėl atšiaurių žiemų negalėjo plisti nei didesniame aukštyje esančiose vietovėse, nei šiltesnėse vietovėse, kuriose augo produktyvesnių veislių ir aukštai temperatūrai atsparesni alyvmedžiai. Iš tiesų, įvairūs autoriai pateikė įrodymų, patvirtinančių veislės kilmės ir atsparumo temperatūrai sąsają: šaltesnėse vietovėse augantys vietos veislių alyvmedžiai yra mažiau atsparūs aukštai temperatūrai nei tie, kurie auga šiltesnėse vietovėse, ir atvirkščiai. Todėl veislės „Ogliarola del Vulture“ alyvmedžiai auga tik SKVN žymimo aliejaus „Vulture“ gamybos teritorijoje. Šioje teritorijoje augantys alyvmedžiai – tai ne tik aliejaus gamybos ištekliai, bet ir vietovės peizažui ir aplinkai būdingas elementas, kuris šią vietovę saugo nuo, deja, dažnai šioje teritorijoje pasitaikančių gaivalinių nelaimių. Kadangi alyvmedžiai auginami pažeidžiamuose Vulturės kalno rytiniuose ir pietiniuose šlaituose, t. y. nuožulniuose žemės plotuose, jie atlieka tokią pat svarbią dirvožemio apsaugos funkciją kaip kalnuose augantys miškai. Taigi, jie padeda išsaugoti vietovės ir gyvenviečių hidrogeologinį stabilumą, nes auga šlaituose esančiose vietovėse, kuriose žemė negalėtų būti naudojama kitoms kultūroms auginti. Vulturės kalno vietovėse alyvmedžiai auga nuo senų laikų. Tai liudija įvairūs dokumentai, laikomi valstybiniame Potencos archyve, kuriame saugomi įvairūs statistiniai duomenys ir istorinės apžvalgos, kuriose aprašoma teritorija ir alyvmedžių auginimas. Iš šių dokumentų matyti, kad Vulturės kalno vietovėse alyvmedžiai auginami ir aliejus gaminamas nuo senų laikų. Be to, jie liudija apie aliejaus gamybos raidą ir vis didesnę šios veiklos svarbą vietovės ekonomikai.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP IGP“ (liet. SKVN, SGN nuorodomis žymimi gaminiai), po to ekrano kairėje – „Prodotti DOP IGP STG“ (liet. SKVN, SGN, GTG nuorodomis žymimi gaminiai) ir galiausiai – „Disciplinari di Produzione all’esame dell’UE“ (liet. ES nagrinėjamos produkto specifikacijos).

(1) OL L 179, 2014 6 19, p. 17.

(2) OL L 343, 2012 12 14, p. 1.